Rozprávky delíme na viacero druhov, napr.:

* **fantastické** – vystupujú v nich nadprirodzené postavy, dejú sa zázračné deje, prítomné sú čarovné predmety, magické čísla (Veterný kráľ, Zlatá páva, Sitno)
* **realistické** – prevažujú v nej realistické prvky nad fantastickými, hrdinami sú prostí dedinskí ľudia, ktorí umom, dôvtipom zvíťazia nad hlúposťou, nadutosťou svojich protivníkov, vlastnosti postáv bývajú zveličené, využíva sa humor (Zemský poklad)
* **zvieracie**- zvieratá v nich konajú, rozprávajú ako ľudia, príbeh sa odohráva v ríši zvierat, riešia sa však typické ľudské problémy (O červenej sliepočke)

Pri práci s prozaickým rozprávkovým textom je potrebné vedieť, že:

**dialóg** - je rozhovor dvoch alebo viacerých postáv

**téma diela** – sú udalosti, príhody, osudy zobrazené v lit. diele (o čom dielo je, napr. Sitno – ako sa hrdina ocitol v sieni, kde sa predurčujú osudy ľudí; Zemský poklad – ako pomocou dôvtipu otec naučil lenivých synov poctivej práci)

**hlavná myšlienka** – je zmysel diela, odkaz/ posolstvo autora (čo nám tým dielom chce povedať, napr. Sitno – každý si zaslúži spravodlivý osud; Zemský poklad – za poctivú prácu prichádza odmena, komu sa nelení, tomu sa zelení)

**odseky** – prozaické dielo (písané vo vetách) sa člení na menšie časti – odseky, každý nový odsek prináša niečo nové, napr. postavu, miesto, časové plynutie, nový dej

**Do ľudovej slovesnosti** patria okrem ľudových piesní a rozprávok aj príslovia, porekadlá, pranostiky a hádanky.

**hádanka** – slovná hra, na jej vyriešenie je potrebný dôvtip:

**príslovie** – krátky výrok, vychádza z ľudovej múdrosti, má ponaučenie: Čo sa za mladi naučíš, na starobu ako by si našiel.

**porekadlo** – ustálený výraz, komentuje, konštatuje ľudské konanie, jav: Dostal sa z blata do kaluže. Vzal nohy na plecia.

**pranostika** – krátky výrok, ktorý vychádza z dlhodobého pozorovania prírody, počasia: Studený máj, v stodole raj. Martin na bielom koni.